LV Eiropas Savienības Oficiālais Vēstnesis C 159/32

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2018/C 159/07)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“CIOCCOLATO DI MODICA”

ES Nr.: PGI-IT-02314 – 12.6.2017.

ACVN ( ) AĢIN ( X )

1. Nosaukums(-i)

“Cioccolato di Modica”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.2. grupa. Šokolāde un šokolādes izstrādājumi

3.2. Apraksts par produktu, uz kuru attiecas 1. punktā minētais nosaukums

Nosaukums “Cioccolato di Modica” apzīmē tikai tādu produktu, kas iegūts, pārstrādājot rūgto kakao masu ar cukuru.

“Cioccolato di Modica” laižot tirdzniecībā, tai jābūt ar še turpmāk norādītajām īpašībām.

— Fizikālās īpašības Forma: taisnstūra paralēlskaldnis ar nošķeltas piramīdas veida malām. Svars: nepārsniedz 100 g. Masa: brūna ar skaidri izteiktu graudainumu, ko produkta masā veido cukura kristāli. Uz ārējās virsmas var būt redzami kakao sviesta atsegumi.

— Organoleptiskās īpašības Garša: salda ar rūgtenuma piegaršu. Produktu nobaudot, mutē jūtams graudainums vai smilšainums. Piemīt kraukšķīgums un tāda konsistence, ka produkts labi kūst mutē.

— Ķīmiskās īpašības Minimālais kakao sausnas saturs: ne zemāks par 50 %. Minimālais kakao sviesta saturs: ne zemāks par 25 %. Mitrums: ne augstāks par 2,5 %. Ar AĢIN “Cioccolato di Modica” apzīmētajā šokolādē var ietilpt viena vai vairākas papildu sastāvdaļas, kas uzskaitītas 3.3. punktā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Cioccolato di Modica” izgatavošanā paredzēts izmantot šādas sastāvdaļas (procentos no produkta kopējā svara).

Obligātās sastāvdaļas

— Rūgtā kakao masa: no 50 % līdz 99 %.

— Rafinēts vai nerafinēts cukurniedru cukurs: no 50 % līdz 1 %.

Fakultatīvās sastāvdaļas

— Garšvielas: vismaz 0,02 % kanēļa, vismaz 0,02 % vaniļas, vismaz 0,02 % dārzeņpiparu, vismaz 0,01 % muskatrieksta.

— Dabiskie aromāti: vismaz 0,02 % citrusaugļu, vismaz 0,02 % fenheļa, vismaz 0,01 % jasmīna, vismaz 0,02 % ingvera.

— Žāvēti vai kaltēti augļi: vismaz 2 % citrusaugļu, vismaz 5 % pistāciju, vismaz 5 % lazdu riekstu, vismaz 5 % mandeļu.

— Sāls: vismaz 0,02 %.

Izņemot jau iepriekš minētās sastāvdaļas, pēc ražotāja izvēles ir atļauts izmantot citas garšvielas (vismaz 0,02 %), dabiskos aromātus (vismaz 0,02 %) un žāvētus vai kaltētus augļus (vismaz 2 %).

Aizliegts pievienot:

— krāsvielas, konservantus, emulgatorus, augu taukus, vanilīnu, pienu.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi “Cioccolato di Modica” ražošanas posmi – no rūgtās kakao masas apstrādes līdz gatavā produkta iegūšanai – noris noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Tirdzniecībā “Cioccolato di Modica” piedāvā iepakotu pa vienai vai pa vairākām kopā.

Iepakošanai jānotiek ne vēlāk kā divpadsmit stundas pēc masas atdzišanas vai nu ražošanas telpās, vai arī ar tām saistītās saimniecības ēkās. Tas palīdz novērst baktēriju savairošanos un to, ka produkts piesūcas ar neraksturīgu smaržu, kas varētu nelabvēlīgi ietekmēt produkta organoleptisko kvalitāti, un nodrošina, ka produkts neuzsūc mitrumu no ārējās vides, radot risku, ka produkta glabāšanas laikā uz tā virsas veidojas pelējums un zūd produktam raksturīgā ārējās virsas brūnā krāsa.

3.6. Ar reģistrēto nosaukumu apzīmētā produkta marķēšanas īpašie noteikumi

Uz produkta iesaiņojuma jābūt uzrakstam “Cioccolato di Modica” un Eiropas Savienības AĢIN logotipam. Obligāti jānorāda šāda informācija:

— ražotāja un iesaiņotāja vārds un uzvārds vai nosaukums, uzņēmuma nosaukums un adrese,

— produkta logotips, ko izmanto tikai kopā ar aizsargātās ģeogrāfiskās izcelsmes norādi.

Uzraksts Indicazione Geografica Protetta (aizsargāta ģeogrāfiskās izcelsmes norāde) vai akronīms IGP (AĢIN) atveidojams pēc izvēles.

Uz etiķetes ir atļauts norādīt arī rūgtās kakao masas iegūšanai izmantotā kakao izcelsmes valsti.

Produkta logotips:

4. Ģeogrāfiskā apgabala īsa definīcija

“Cioccolato di Modica” ražošanas apgabalā ietilpst visa Modikas (Modica) pilsētas pašvaldības teritorija Raguzas (Ragusa) provincē.

5. Saikne ar ģeogrāfisko apgabalu

Ar AĢIN “Cioccolato di Modica” apzīmētās šokolādes izcelsme ir šāda paša nosaukuma pilsētā, un laika gaitā šī šokolāde ir ieguvusi lielu atzinību, kas saistīta gan ar tās raksturīgajām īpašībām, gan ar ražošanas procesa īpatnībām.

Produktam “Cioccolato di Modica” ir raksturīgas organoleptiskās īpašības, kas izriet no pārstrādes procesa, kura laikā nenotiek ne kakao sviesta vai citu augu tauku pievienošana, nedz arī končēšana, t. i., lēna masas maisīšana un sildīšana ļoti augstā temperatūrā, lai to sašķidrinātu un novērstu graudainību, kas varētu parādīties, kad šokolāde, to nobaudot, kūst uz mēles.

“Cioccolato di Modica” pagatavošanas procesā kakao masu nepakļauj končēšanai un, apstrādājot sastāvdaļas, tiek stingri uzraudzīta temperatūra, lai cukura kristāli neizšķīstu un produkts iegūtu tam raksturīgo mutē jūtamo graudainumu. Ar to “Cioccolato di Modica” atšķiras no visiem citiem šokolādes izstrādājumiem, kas sastopami tirgū.

“Cioccolato di Modica” savdabīgums tiek slavināts daudzās publikācijās un rakstos Itālijas un ārvalstu žurnālos. Rakstā, kas publicēts žurnāla Panorama1996. gada 31. oktobra numura 258. lpp., par “Cioccolato di Modica” rakstīts: “Pārlaužot šokolādes tāfelīti, skaidri saskatāmi cukura kristāli. Tas ir tāpēc, ka šokolāde netiek apstrādāta šķidrā veidā, kā tas ir tradicionālajā šokolādes ražošanā..” Grāmatā ar nosaukumu Le denominazioni comunali: opportunità di sviluppo territoriale (“Vietējie nosaukumi: teritoriālās attīstības iespējas”) ir atsauce uz kādu tiešsaistes laikrakstā publicētu rakstu, kurā “Cioccolato di Modica” pagatavošana tiek aprakstīta šādi: “Izgatavošanas veida vienreizīgumu nosaka tas, ka tiek izmantota svaiga, neapstrādāta kakao masa, ko nekad neizkausē; tas ļauj saglabāt cukura kristālus neizšķīdušā veidā. Šīs šokolādes garšu uzskata par unikālu un īpašu, jo, produktu nobaudot, mutē sajūtama vienlaikus gan šokolādes, gan cukura garša.” (Le denominazioni comunali: opportunità di sviluppo territoriale – Ed. Giuffrè – Milano, 2005, 241.–253. lpp.). Žurnāla The Times2011. gada 5. novembra numura 20. lpp. publicētajā rakstā lasāms: “Modican choccolate is dark not milky and has a crumbling texture rather than a melting one… and is made from a centuries-old recipe.” (“Modikas šokolāde ir tumša, nav pienaina, un pēc konsistences tā drīzāk ir drūpoša, nevis kūstoša, un to gatavo pēc gadsimtiem senas receptes.”) Rakstā Modica, barocca e granulosa (“Modika, barokāla un drupana”), kas publicēts žurnāla Italo – I viaggi del gusto 2014. gada decembra numura 107. lpp., lasāms: “Sono i cristalli di zucchero che non si fondono e restano croccanti, una delle caratteristiche più amate del prodotto tipico della cittadina siciliana, la sua cioccolata.” (“Tieši neizkusušie un kraukšķīgie cukura kristāli ir viena no šīs Sicīlijas pilsētas šokolādes visiemīļotākajām raksturīgajām īpašībām.”) Rakstā Nasce a Modica il museo storico del cioccolato (“Modikā atver šokolādes vēstures muzeju”), kas publicēts žurnāla EMOTIONS2014. gada 12. jūlija numura 93. lpp., par Modikas šokolādi teikts, ka, “pateicoties aukstajai apstrādei, kas piedod tai graudainu un drupanu konsistenci, tā ir unikāla un iekarojusi gardēžu uzmanību visā pasaulē”.

Visbeidzot, vācu rakstnieks, scenārists un ģermānists Hanss-Jozefs Orthails (Hanns-Josef Ortheil) grāmatā DIE INSEL DER DOLCI (“Saldumu sala”), apceļojot Modiku, raksta: “Kāds pārsteigums, degustējot “Cioccolato di Modica”! Jo pēkšņi uz mēles jūtami cukura kristāli, kuri kā mazās dzirnaviņās viļājas no vienas puses uz otru..”

Ir veikti arī zinātniskie pētījumi par īpašo “Cioccolato di Modica” ražošanas metodi, šīs šokolādes savdabīgo organoleptisko profilu un tās graudaino struktūru. Šajā sakarā varam citēt: pētījumu Microstructural Characterization of Multiphase Chocolate Using X- Ray Microtomography, kas publicēts žurnālā Journal of Food Science (Volume 75, nr. 7, 2010 – E469-E476), un pētījumu Sensory profile of a speciality sicilian chocolate, kas publicēts žurnālā Italian Journal of Food Science (Volume XXIII, numero 1-2011).

“Cioccolato di Modica” ražošanai vajadzīga liela prasme un veiklība un īpaša zinātība, ko nodrošina pieredzējis darbaspēks, kas veic sastāvdaļu dozēšanu, kontrolē temperatūru masas pārstrādes procesā, pievieno sastāvdaļas un veic drupināšanu.

“Cioccolato di Modica” nozīme ģeogrāfiskajā apgabalā saistīta ne tikai ar vietējo ražošanas nozari, bet arī ar attiecīgi pielāgotu ražošanas aprīkojumu, kuri ir šā produkta un vietējās ekonomikas mijiedarbības nepārprotams pierādījums.

“Cioccolato di Modica” ražošana vienmēr ir sniegusi darba iespējas vietējiem iedzīvotājiem, un vēl šodien tā ir būtisks saimnieciskās darbības veids un viens no lielākajiem nodarbinātības avotiem šajā Sicīlijas pašvaldībā. Pēdējo trīsdesmit gadu laikā izveidotie daudzi mazie uzņēmumi ir radījuši īstu šokolādes “Cioccolato di Modica”“apgabalu”, ko raksturo sevišķi rosīgi uzņēmēji, no kuriem daži ir uzsākuši nozīmīgu darbību eksporta virzienā. Pēdējo gadu laikā šīs ražošanas sistēmas savdabīgums ir devis iespēju saglabāt no paaudzes paaudzē pārmantotās zināšanas un prasmes, kādas citos apgabalos nav sastopamas.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, ar AĢIN “Cioccolato di Modica” apzīmētā produkta reģistrācijas pieteikumu 2017. gada 5. maijā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 103. numurā.

Produkta specifikācijas konsolidētā redakcija ir pieejama šajā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas tīmekļa vietnes mājaslapu (www.politicheagricole.it), uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.